text: Transportminister: Timemodellen er ikke urørlig
  13 august 2015 kl. 16.21
  Hans Christian Schmidt åbner for, at der kan spares penge i Togfonden med langsommere tog. Det kan ramme Esbjerg.
  Det skal kun tage en time at rejse med toget på strækningerne København-Odense, Odense-Aarhus, Odense-Esbjerg og Aarhus-Aalborg.
  Det er kernen i den såkaldte timemodel, som Togfonden er bygget op omkring, men det princip kan blive ofret i regeringens annoncerede serviceeftersyn.
  Netop nu er Finansministeriet i gang med at undersøge finansieringen af fonden, som får sine penge fra oliebeskatningen.
  Og mangler der kroner i kassen, kan det blive aktuelt at skrue ned for hastigheden for fremtidens tog, siger transportminister Hans Christian Schmidt (V).
  - Vi vil generelt gerne prøve på at sænke rejsetiden, så folk kan komme hurtigere frem - både på jernbanen og på vejene. Men man kan ikke lade være med at kigge på, hvordan det bliver finansieret, fordi man har en drøm om, hvordan det skal være, siger han til Ritzau.
  Hans parti står uden for aftalen om togfonden, som blev indgået sidste år mellem Socialdemokratiet, De Radikale, Dansk Folkeparti, SF og Enhedslisten.
  